ร้านก๋วยเตี๋ยวลูกชิ้นปลาร้านเดียวใน The UP พระราม 3  เป็นร้านห้องเดียวอยู่ชั้นล่าง ฝั่งเดียวกับบุญตงกี่ โบรชัวร์ในร้านเขียนไว้ว่า "ก๋วยเตี๋ยวลูกชิ้นปลา ต้นตำรับจากสิงคโปร์ ที่แรกในเมืองไทย"

ลองกินมา 2 ครั้ง สั่งแต่ก๋วยเตี๋ยวเส้นบะหมี่  แต่จริงๆ ที่ร้านเค้าจะมีเมนูข้าว/ยำ/เกาเหลาต้มยำด้วย แต่ส่วนประกอบหลักจะเป็นลูกชิ้นปลา

- ก๋วยเตี๋ยวต้มยำแห้ง/น้ำ (เล็ก 69.-) มีให้เลือกเส้นทั้งเส้นเล็ก และบะหมี่แบบกลมและแบน (บะหมี่เป๊าะ) สำหรับร้านนี้ผมว่าสั่งเส้นบะหมี่จะเหมาะกว่า (อย่างน้อยๆ ในเมนูก็มีแต่รูปเส้นบะหมี่)   ถ้าสั่งแบบแห้งควรสั่งบะหมี่เส้นแบน  ถ้าแบบน้ำควรสั่งเป็นบะหมี่กลม    ผมลองทั้งสองแบบแล้ว สรุปได้ว่าแบบแห้งอร่อยกว่า (แบบแห้งเป็นเมนูที่พนักงานแนะนำเป็นอันดับแรก)  

แบบแห้ง ใส่เครื่องปรุงมาให้เราคลุก รสชาติเข้มข้นและอร่อยเลย ใส่ทั้งลูกชิ้นปลาไส้หมู ลูกชิ้นปลาแบบไม่มีไส้ ฮื่อก้วยลวก แล้วก็หมูบ๊ะเต็ง (หมูซีอิ๊ว) มาให้ด้วยซึ่งกินกับก๋วยเตี๋ยวแห้งแล้วเวิร์ค   เสิร์ฟมาพร้อมกับซุปถ้วยเล็กถ้วยนึง น้ำซุปก็รสชาติดีครับ

ส่วนแบบน้ำ ปรุงมาไม่กลมกล่อมเท่าไหร่ ถ้าเข้าใจไม่ผิด คงไม่ได้ใช้น้ำมะนาว ... เครื่องใส่มาเหมือนกันกับแบบแห้งยกเว้นเนื้อหมูที่จะได้เป็นหมูนุ่มแทนหมูบ๊ะเต็ง ก็นุ่มอร่อยดี

ลูกชิ้นปลาไส้หมูที่ใส่มาเนื้อแน่น+เด้งๆ ใช้ช้อนหั่นยากมาก จะดิ้นออกนอกชามอยู่เรื่อย ฮ่าๆ ... สุดท้ายต้องใช้ตะเกียบจิ้มขึ้นมาใช้ฟันกัดแทน  ถ้าสั่งแบบต้มยำใส่ทุกอย่าง เค้าจะให้มาผสมๆ กับลูกชิ้นปลาแบบไม่มีไส้

- ลูกชิ้นปลาหมึกทอด (90.-) ทอดมาใหม่ๆ ร้อนๆ เนื้อแน่นและเด้งๆ อร่อยดีอีกเช่นกัน แต่น้ำจิ้มยังไม่ค่อยโดน

ราคาอาหารในเมนูคือ net แล้ว ถือว่าคุ้มราคาดีครับ ถ้าให้แนะนำคงแนะนำให้สั่งเป็นต้มยำแห้ง  ถ้าเป็นร้านก๋วยเตี๋ยวใน The UP ผมว่าร้านนี้น่าจะดีสุดนะ

ปล. สามารถโทรสั่งให้ส่งบ้านได้ (คิดราคาตามระยะทาง) แล้วก็มีอาหารแบบเป็น set ให้สั่งได้ด้วย